བསང་གི་འབོད་ཚུལ་ལ་ས་ཆ་སོ་སོར་འདྲ་མིན་གང་མང་ཡོད་དེ།ས་ཆ་འགའ་ཞིག་ཏུ་ཤ་ཁྲག་མ་འདྲེས་པའི་རྫས་དཀར་རྐྱང་བ་མེ་ལ་ཕུད་ནས་དེར་ཆབ་བྲན་པ་ལ་བསང་ཞེས་འབོད་པ་དང་།ཤ་ཁྲག་དང་ཡང་ན་ར་ལུག་གི་ནང་སྙིང་རྗེན་པར་མི་ལ་མཆོད་པར་གསུར་དུ་འབོད།ཡང་ས་ཁུལ་ལ་ལས་ཤ་ཁྲག་དང་འབྲུ་སྣ་སོགས་འདྲེས་མས་མཆོད་པ་ལ་དམར་བསང་ངམ་དམར་མཆོད་དུ་འབོད་ཅིང་།རྩམ་པ་དང་མར།འབྲུ་སྣ་ཚོགས།དར་གོས།ཤིང་ཏོག་གི་རིགས།རྩི་ཐོག་སྨན་སྣ་སོགས་དཀར་རྫས་རྐྱང་བ་བྱས་ནས་ཆབ་བྲན་པ་ལ་བསང་ཟེར་བ་རེད།ཡང་ས་ཆ་རེ་འགས་ཤ་འཚིག་པའི་དྲི་ལ་གསུར་དྲི་བྲོ་ཞེས་བརྗོད་སྲོལ་ཡོད་པས་དམར་བསང་ལ་ལན་རེར་བསུར་དུ་འབོད་ལུགས་ཀྱང་མཆིས།ད་དུང་རྩམ་པ་དང་མར་ཉུང་ངུ་རྐྱང་བ་ཙམ་རེ་མེ་ལ་ཕུད་པ་དེར་ཚ་གསུར་བྱ་བ་སོགས་ཐ་སྙད་བྱེ་བྲག་པ་ཧ་ཅང་མང་པོ་འདུགགཤིན་པོ་དང་ནད་ཡམས་མུ་གེ་སོགས་ཀྱི་རིམ་གྲོར་ཚ་གསུར་ཕུད་པ་ལ་ཆབ་ཡེ་ནས་མི་བྲན།གཞན་རྫས་དཀར་པོ་རྐྱང་བ་ཅན་གྱི་བསང་ལ་ནང་གསེས་སུ་ལྗོན་ཤིང་གི་བསང་།རྩི་ཤིང་གི་བསང་།འབྲུ་ཤུག་གི་བསང་།དར་གོས་ཀྱི་བསང་སོགས་སྣ་མང་དུ་དབྱེ་ཆོག་པ་རྒྱལ་དབང་ལྔ་པས་གསེར་གྱི་མདངས་ལ་འཁུ་བའི་ལོ་འདབ་ཚོགས།།གཡུར་དུ་ཟ་བའི་ལྗོན་ཤིང་སྟག་པས་བསངས།།གཡུ་ཡི་མདོག་ཅན་གནམ་སྔོན་ཞུན་མ་དག།འཁྱིལ་འདྲའི་འདབ་མ་རབ་རྒྱས་ཤུག་པས་བསངས།།རབ་དཀར་དུང་གི་མདངས་ལ་འགྲན་བཟོད་པའི།།ཕང་ཕུང་འདབ་མ་བཞད་པའི་འཁན་པས་བསངས།།མཆོང་གི་མདོག་ལྟར་རབ་དམར་ལོ་འདབ་ཀྱི།།ཕང་ཕུང་མཛེས་པར་རྒོད་པའི་བ་ལུས་བསངས།།བཟང་དྲུག་སྨན་དང་སྤོས་དཀར་མ་ནུ་དང་།།ཙན་དན་དཀར་དམར་ཨ་ག་རུ་ཡིས་བསངས།།བདུད་རྩི་སྨན་གྱི་ལྗོན་པའི་ཤིང་གི་ཚོགས།།ཕྱེ་མར་ཟས་ཕུད་འབྲུ་སྣའི་རིགས་ཀྱི་བསངས།།དར་དང་ཟ་འོག་རིན་ཆེན་རྣམ་པ་ལྔ།།དཀར་གསུམ་མངར་གསུམ་ལ་སོགས་མཐུན་པའི་རྫས།།ཏིང་འཛིན་སྔགས་དང་ཕྱག་རྒྱས་བྱིན་རླབས་ནས།།རང་རང་འདོད་པའི་དངོས་པོར་གྱུར་པས་བསངས།།ཞེས་གསུངས་པ་ལས་གཙང་མར་བྱས་པའི་དོན་བསངས་ས་མཐའ་ཅན་འདི་བྲིས་པ་ནི་ཆེས་གདོད་མའི་དུས་ཀྱི་བསང་གི་ཐོག་མའི་འབྱུང་ཁུངས་དང་འབྲེལ་ཞིང་།བསངས་ས་མཐའ་མེད་པ་ནི་དེང་སང་གི་གོ་དོན་དང་འགྲེལ་ན་ཧ་ཅང་མཐུན་པར་མངོན།།